Middelfart: Træningen i fodboldklubben MG & BKs handicapafdeling var onsdag aften noget lidt ud over det sædvanlige. En time inde i træningen dukkede Middelfarts helt egen Tottenham-spiller, Christian Eriksen, nemlig op og deltog i resten af træningen - til stor fornøjelse for spillerne.

Det var holdets træner, Pia Becker, der havde arrangeret overraskelsen, og hun sørgede da også for, at den professionelle fodboldspillers evner på banen blev testet. Christian Eriksen blev kastet direkte ind i en kamp med tre halvlege, og ingen af hans modstandere så ud til at have planer om at skåne hans landsholdsben, selv om VM i Rusland er lige om hjørnet.

Trænerens overraskelse faldt i særdeles god jord blandt spillerne, som efter kampen var enige om, at Christian Eriksen er lige så god i virkeligheden, som han er, når de ser ham på tv.

- Han er jo en legende! Så det var fedt, at han faktisk gav os en chance, og det er det vigtigste, konkluderede Aksel Nielsen efter kampen.

Det var Tim Magnus Hvidsten enig i, selvom han dog havde håbet at se landsholdsspilleren lave en kasse eller to.